Diari Oficial de la Generalitat Valenciana


Sumari del DOGV 3957, del 12-03-2001 (2001/2097)

RESOLUCIÓ de 28 febrer de 2001, del conseller d'Indústria i Comerç i president de l'Institut de la Petita i Mitjana Indústria de la Generalitat Valenciana (Impiva), per la qual es convoquen els Premis Nova 2001.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3957

Data del DOGV
:   12-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2097


Data del document
:   28-02-2001

Organisme emissor
:   Conselleria d'Indústria i Comerç

Tipus de document
:   Resolució

Correcció d'errades

 Descriptors 

:   * innovació
    * distinció honorífica
    * premi cultural
    * empresa
    * estructura industrial

RESOLUCIÓ de 28 febrer de 2001, del conseller d'Indústria i Comerç i president de l'Institut de la Petita i Mitjana Indústria de la Generalitat Valenciana (Impiva), per la qual es convoquen els Premis Nova 2001. [2001/F2097]
  
La Generalitat Valenciana considera d'especial interés reconéixer las empreses de la Comunitat Valenciana que, actuant com a promotores de la indústria i del comerç, han destacat durant l'exercici 2000 en aspectes rellevants per al desenvolupament empresarial.
  
Per això, i de conformitat amb les atribucions que m'atorga l'article 6.2.i) del Decret 29/1994, de 8 de febrer, del Govern Valencià, pel qual s'aprova el Reglament de l'Impiva, resolc:
  
Primer
  
Convocar la concessió del Premis Nova 2001 i aprovar les bases de la convocatòria que s'inclouen com a annex en aquesta resolució.
  
Segon
  
L'import dels premis que es concediran per mitjà d'aquesta resolució, amb una quantitat global màxima de 53.470.594 de pessetes (96.161,9 euros), serà satisfet a càrrec de la línia pressupostària de «Millora de la competitivitat i desenvolupament del teixit productiu» del pressupost de l'Impiva per a l'any 2001.
  
Tercer
  
Es faculta el director general de l'Impiva per a dictar les resolucions necessàries per al desplegament, l'eficàcia i l'execució de la present resolució.
  
València, 28 de febrer de 2001.- El conseller d'Indústria i Comerç i president de l'Impiva: Fernando V. Castelló Boronat.
  
Premis Nova, Premis a l'Empresa Valenciana
  
Bases de la convocatòria
  
Finalitat dels premis
  
Els Premis Nova són una iniciativa de la Generalitat Valenciana l'objectiu de la qual és valorar els resultats de les empreses de la Comunitat Valenciana en determinades àrees de treball considerades d'especial interés per a la millora de la seua competitivitat, alhora que destacar altres aspectes de la gestió que puguen servir d'exemple i espenta per a estimular iniciatives que promoguen un adequat desenvolupament socioeconòmic a la nostra comunitat.
  
En aquesta cinquena edició, els Premis Nova constitueixen un reconeixement a les empreses valencianes que destaquen per la posada en marxa d'estratègies d'innovació, de millora de la qualitat, de protecció del medi ambient i també per la presència activa en mercats internacionals, fent valoració així mateix les iniciatives empresarials desenvolupades per dones.
  
L'objectiu dels premis és reconéixer i difondre el treball de les empreses valencianes que han destacat en diferents àmbits d'actuació.
  
Categories
  
D'acord amb la seua finalitat, en l'edició de 2001 es concediran premis en les següents categories:
  
Premi Nova a la Innovació
  
Es valoraran les activitats i resultats en les següents matèries:
  
Investigació i desenvolupament de nous productes i processos, instal·lació de sistemes de fabricació que comporten una millora de la productivitat per mitjà d'un avanç tecnològic notable, millora de l'eficiència energètica.
  
També es considerarà l'aplicació de coneixements, tècniques noves i implantació de sistemes de gestió que contribuïsquen a un avanç notable en la posició competitiva de l'empresa als mercats.
  
Premi Nova a la Qualitat
  
Es valoraran les activitats i els resultats en les següents matèries:
  
Implantació de sistemes organitzatius que garantisquen la qualitat dels fabricats en termes de conformitat i adaptació a les expectatives del mercat i comporten una estratègia de millora contínua dirigida a la recerca de la qualitat.
  
Premi Nova al Medi Ambient
  
Es valoraran les activitats i els resultats en les següents matèries:
  
L'establiment i aplicació, per part de les empreses, de polítiques relacionades amb l'ús eficient dels recursos naturals, amb la prevenció de la contaminació i la valorització dels residus, la utilizació de tecnologies netes i la implantació de sistemes de gestió mediambientals en relació amb els seus centres de producció, així com l'avaluació sistemàtica objectiva i periòdica del rendiment dels esmentats elements.
  
Premi Nova a la Internacionalització
  
Es valoraran les activitats i els resultats en les següents matèries:
  
Presència en l'exterior i establiment d'acords de cooperació internacional, volum d'exportació, obertura de delegacions comercials o centres fabrils en l'estranger, venda de tecnologia a empreses estrangeres, imatge de marca internacional i la implantació de nous sistemes de comercialització o distribució.
  
Premi Nova a la Millor Empresa
  
Es valoraran les accions desenvolupades i els resultats obtinguts, i també aquelles fites de rellevància aconseguides recentment des d'un punt de vista global de la gestió. Es podrà tenir en compte qualsevol acció que es considere important en qualsevol dels camps d'actuació de l'empresa.
  
Premi Nova a la Trajectòria Empresarial
  
En aquesta categoria, fora de concurs, es lliurarà un premi a una persona rellevant del món empresarial de la Comunitat Valenciana, com a reconeixement i homenatge a la seua trajectòria professional.
  
Premi Nova a la Dona Emprenedora
  
En aquesta categoria, fora de concurs, es valoraran aquells projectes liderats per dones que destaquen en l'àmbit empresarial.
  
Es consideraran factors rellevants la creativitat, la innovació i el potencial impacte del projecte, i també l'aportació a la millora de l'entorn econòmic i social.
  
Condicions de participació
  
Requisits generals
  
La convocatòria dels premis s'adreça a empreses que hagen desenvolupat estratègies i obtingut resultats rellevants o que hagen realitzat actuacions destacades en l'àmbit de les diferents categories dels premis.
  
La participació es farà preferentment per sol·licitud de les mateixes empreses interessades, i es considerarà també la possibilitat que l'Impiva o qualsevol altra institució puga proposar empreses com a candidates als premis. En aquest últim cas, la proposta serà comunicada a l'interessat i passarà a ser avaluada, podent requerir-se la documentació necessària, llevat de renúncia expressa d'aquell.
  
Podran presentar-se tot tipus d'empreses (grans, mitjanes, xicotetes i microempreses) que complisquen les condicions especificades en aquest document, sense que la grandària d'aquestes siga un condicionant a l'hora d'optar a un premi.
  
En qualsevol dels casos haurà d'aportar-se documentació que permeta valorar la candidatura.
  
Les empreses podran concursar indistintament en una, diverses, o en totes les categories, entre les següents:
  
Innovació
  
Qualitat
  
Medi Ambient
  
Internacionalització
  
Millor Empresa
  
El lliurament del Premi Nova a la Trajectòria Empresarial y del Premi Nova a la Dona Emprenedora es realitzarà fora de concurs.
  
Documentació a presentar
  
1. De caràcter obligatori
  
a) Sol·licitud normalitzada per empresa, en la qual s'indicaran les categories en què es concursa, emplenada en imprés-paper facilitat per l'Impiva, o bé a través dels impresos obtinguts mitjançant suport electrònic (pàgina web de l'Impiva www.impiva.es), cas en què s'han de presentar dues còpies.
  
b) Qüestionaris complimentats.
  
c) Documentació que permeta valorar les propostes en cadascuna de las categories en què es concursa.
  
d) Fotocòpia dels estatuts vigents registrats i poder de representació del firmant de la sol·licitud, si no obraren ja en poder de l'Impiva i continuen vigents, la qual cosa s'indicarà en l'espai reservat a l'efecte en la sol·licitud.
  
e) Certificats acreditatius, expedits pels organismes competents, que el sol·licitant està al corrent en el compliment de les seues obligacions amb la hisenda estatal, la hisenda pública valenciana i la Seguretat Social en els termes previstos en la legislació vigent. Aquest requisit podrà obviar-se en el supòsit que la documentació s'haguera presentat en l'Impiva durant els sis mesos anteriors a la presentació de la sol·licitud als premis i continuarà vigent; aquest extrem s'indicarà en l'espai reservat a l'efecte en la sol·licitud.
  
2. De caràcter opcional
  
- Documentació complementària que es considere oportú (catàlegs, vídeos, mostres de diferents tipus, etc.).
  
Requisits de l'empresa
  
- Que tinga la seu social o establiment productiu a la Comunitat Valenciana.
  
- Que estiga al corrent en el pagament de les seues obligacions tributàries i amb la Seguretat Social.
  
Requisits del projecte o treball presentat
  
- Que s'haja desenvolupat en una instal·lació ubicada a la Comunitat Valenciana.
  
- Que s'haja conclòs entre l'1 de gener de 2000 i el 31 de desembre de 2000, o que puguen aportar-se resultats concrets i tangibles dels seu desenvolupament en aquest període.
  
Fases dels premis
  
Presentació
  
Les sol·licituds i la documentació complementària hauran de presentar-se als registres de la seu de l'Impiva a València, o en qualsevol de les seues delegacions d'Alacant o Castelló.
  
La data límit de presentació de sol·licituds serà el 20 d'abril de 2001.
  
Impiva València
  
Plaça de l'Ajuntament, 6
  
46693 València
  
Telèfon: 91 911 49 44
  
Fax: 96 398 62 01
  
Impiva Alacant
  
Avinguda dels Esportistes Germans Torres, s/n
  
03559 L'Albufereta (Alacant)
  
Telèfon: 18 168 76 25
  
Fax: 96 515 22 70
  
Impiva Castelló
  
Avinguda del Mar, s/n
  
12134 Castelló de la Plana
  
Telèfon: 72 552 60 40
  
Fax: 96 423 00 04
  
http://www.impiva.es/
  
Nominacions i lliurament de premis
  
El director general de l'Impiva nomenarà una comissió tècnica integrada per experts en les matèries que s'han d'avaluar, que seleccionarà les empreses finalistes per a cada categoria.
  
El conseller d'Indústria i Comerç i president de l'IMPIVA designarà un jurat que seleccionarà les empreses nominades i guanyadores dels premis. L'acta del jurat serà elevada al conseller d'Indústria i Comerç i president de l'IMPIVA, el qual dictarà resolució d'adjudicació dels premis.
  
El lliurament de guardons a las empreses guanyadores es realitzarà en un acte públic presidit pel president de la Generalitat Valenciana.
  
Dotació
  
Les empreses premiades en cada una de les quatre categories d'Innovació, Qualitat, Medi Ambient i Internacionalització, rebran un diploma i un trofeu de la categoria respectiva i dos milions (2.000.000) de pessetes (12.020,24 euros) de lliure disposició.
  
L'empresa guanyadora del Premi Nova a la Millor Empresa rebrà un diploma i un trofeu acreditatius d'aquest premi i huit milions (8.000.000) de pessetes (40.080,97 euros) de lliure disposició.
  
Les persones guardonades amb el Premi Nova a la Trajectòria Empresarial i amb el Premi Nova a la Dona Emprenedora rebran un premi Nova especial, sense dotació econòmica, però que servirà de reconeixement públic a la seua tasca professional.